በዚ፡ እቲ ዝተውሃቦ መምርሒ ብኣግባቡ ብዘይምትግባሩ ከኸትሎ ዝኽእል ሳዕቤን ኣሎ ኢሉ ክኣምን እዩ ማለት እዩ። ስለዚ ካብቲ ክበጽሖ ዝኽእል ሳዕቤን ንምድሓን እቲ ዝተውሃቦ ኣንፈት ኣብ ምፍጻም ክጽመድ ይኽእል። ካብዚ ወጻእ እቲ ተደላዪ ባህሪ ከማዕብሉ ንዝኸኣሉ ሰባት ማሕበራዊ ኣፍልጦ ብምሃብ፣ ብዓይነት ውህብቶ ብምብርካት ከተተባብዖም ከለኻ ክቕየሩ ይኽእሉ። ናብ ሕብረሰተብ ክንመጽእ ከለና ግን ሓደ ስፍሓት ኣሎ፤ ካልኣይ ዝተፈላለየ ርድኢትን ግንዛበን ስለ ዘሎ ኣብ ሓደ ብቐሊሉ ክትገብሮ ዝተኽኣለካ ነገር ኣብቲ ካልእ ውጽኢታዊ ዘይክኸውን ይኽእል እዩ። ኣብዚ ሰዓት፡ ዝርግሐ ኮሮናቫይረስ ንምግዳብ እቲ ሕብረሰተብ ሰላምታ ደው ኣብል፣ ኣይትቀራረብ፣ ኣብ ዓድኻ [ገዛኻ] ወዓል ክትብሎ ከለኻ ንምቕባል ዝኸብዶ ወይ ዝቃወሞ ዘሎ ብኽልተ ዓበይቲ ምኽንያታት እዩ። ሓደ ሰላምታ፡ ንብዙሕ ዓመታት ክትግብሮ ዝጸንሐ 'ሃቢቹዋል ፕራክቲስ' ስለ ዝኾነ፡ ኣብ ሓደ ለይቲ ክንቕይሮ ኣይንኽእልን። ነዊሕ ሰዓታት ዝወሰደ ልምምድ፣ ክትትል ከድሊ'ዩ። ካልኣይ፡ ብባህሪኦም ለውጢ ዝቃወሙ "ቼንጅ ረሲስታንስ" ዝኾኑ ዓይነት ሰባት ኣለው። ምሳይ ዝጸንሐ ባህሊ ከወግድ ኮነ ክቕበሎ ኣይኽእልን ኢሎም ለውጢ ዘይቕበሉ ኣለው። መብዛሕትኡ ሕብረተሰብ ተቐቢሉዎ ዝኸይድ ዘሎ ጉዳይ ስለ ዝኾነ ገበርኩዎ ኣይገበርኩዎ ንዓይ ለውጢ ኣየምጽእን ብዝብል ኣረኣእያ ዕሽሽ ናይ ምባል ዝንባለታት ኣለው። ማሕበረሰባዊ ባህሪ ምቕያር ብዙሕ ስራሕ ዝሓትት እዩ። እንታይ ክግበር ኣለዎ?
